Nathan Trantraal stel sy digbundel, Chokers en Survivors, bekend | NB
Nathan Trantraal stel sy digbundel, Chokers en Survivors, bekend
by Chris on Jul 8th, 2013 Tweet
Dat Nathan Trantraal se debuut, Chokers en Survivors ‘n buitengewone digbundel is, het duidelik geblyk uit die boek se bekendstelling by The Book Lounge verlede Donderdag. Alfred Schaffer het in gesprek met Trantraal vertel dat hy, nadat hy die manuskrip onder oë gehad het, gevoel het dit is “soos die debuut van Breyten Breytenbach of Antjie Krog of Ronelda Kamfer – ‘n mens weet dit gaan groot wees”.
Die manier waarop die bundel tot stand gekom het, is ook besonders. Trantraal het aan die gaste vertel dat die saadjie vir die boek geplant is toe hy, sy vrou, digter Ronelda Kamfer, en sy broer en mede-strippetekenaar André Trantraal, “op die bed gelê en kak praat het”. Trantraal het genoem dat hy ‘n digbundel moet skryf en drie maande later was die manuskrip voltooi. Trantraal beskyf die proses as samewerkend. Kamfer het die struktuur van die bundel bepaal en sy broer het gehelp met redigering en selfs versreëls bygedra.
Die leefwêreld van die Kaapse vlakte word voor die oë geroep en Trantraal erken dat byna al die gedigte op regte mense en gebeure gegrond is. Om só ‘n bundel te skryf, moet ‘n mens kwaad wees, merk Trantraal op. Maar nadat hy die kwaadgeit uitgeskryf het, het hy jammer gevoel vir van die mense waaroor hy geskryf het en hulle name verander. Alhoewel die bundel ernstige kwessies aanraak, word dit telkens met humor vermeng. Humor word ‘n manier om skokkende onderwerpe te hanteer en te besweer.
In hierdie bundel kom Kaaps tot sy reg. Trantraal het in gesprek met Schaffer by die bekendstelling vertel dat hy Kaaps en Afrikaans byna as twee verskillende tale sien, wat net nou aan mekaar verwant is. Kaaps is ‘n taal en moet erkenning kry, meen Trantraal. Aangesien Kaaps nie definitiewe spel- en taalreëls het nie, het hy hard daaraan gewerk ‘n eenvormige skryfwyse daarvoor tot stand te bring en het hy selfs by akademici aangeklop om dít te bereik.
“Maar maak nie saak in watter taal dit geskryf is nie, hierdie bundel sal steeds ‘n uitstekende debuut wees,” het Schaffer gesê. “Dit sal die leser nie onaangeraak laat nie.”
Carolyn Meads (@CarolynMeads) het regstreeks vanaf die bekendstelling met #livebooks getwiet:
Nathan Trantraal tree in gesprek met Alfred Schaffer by die bekendstelling v Chokers & Survivors #livebooks pic.twitter.com/yEXChVMQIW
— Carolyn Meads (@carolynmeads) July 4, 2013
Veruschka Louw: Trantraal se gedig aan sy vrou Ronelda Kamfer is "sjoe, baie mooi" #livebooks
Trantraal vertel van kollaboratiewe manier waarom bundel geskryf is. Ronelda het struktuur uitgewerk. Andre het dele bygedra. #livebooks
Trantraal: Ons vertel altyd stories. Elke storie moet op 'n manier snaaks wees. Tradgedy overcome makes for good story. #livebooks
Trantraal noem sy sterkpunt is "collaboration" #livebooks
Schaffer noem dat die bundel 'n "parent advisory sticker moet he" #livebooks
Schaffer: Baie enstige kwessies word aangespreek, maar dis ook snaaks. #livebooks
Schaffer verwys na die opdrag aan sy broer Andre, verwysing na Dante. #livebooks
Trantraal, bekend vir sy stippekuns, tekeninge, se hy skryf makliker as wat hy teken. #livebooks
Vir nie-Afrikaanssprekers sal die Afr in Chokers & Survivors moeilik wees, want dis Kaaps, Cape Flats Afrikaans. #livebooks
Trantraal: Baie educated mense sal nie Kaaps kan skryf of praat nie. #livebooks
Trantraal: Adam Small doesn't write Kaaps. #livebooks
Trantraal: As ek naby aan die waarheid wil skryf, skryf ek in Kaaps. Dis eerlik.
Schaffer vra hoe Trantraal voel as hy nou die bundel lees, wat vol emosie is. Trantraal: Sommige is pynlik om te lees. #livebooks
Wanneer Trantraal uit sy bundel voorlees, is dit vir hom erg as mense nie lag nie. Humor is veronderstel om te red. #livebooks
Schaffer: No matter what language this book is written in, it will still be a fantastic debut. #livebooks
Tags: Afrikaans, Alfred Schaffer, Bekendstelling, Boekbekendstelling, Book Launches, Book Lounge, Cape Flats, Chokers En Survivors, Digbundel, Digkuns, Gedigte, Kaaps, Kwela, Nathan Trantraal, NB, Poetry, South Africa
« Ken Barris Wins Prestigious UJ Fiction Prize
Potgooi: Riette Rust gesels met Murray la Vita oor Die AA tot OE van seks (Plus: Video) »